b'\n_START_ARTICLE_\nLuisa Miller\n_START_PARAGRAPH_\nLuisa Miller je opera v treh dejanjih (sedmih slikah) Giuseppeja Verdija. Libreto je po drami Kovarstvo in ljubezen F. Schillerja napisal Salvatore Cammarano. Krstna predstava je bila 8. decembra 1849 v gledali\xc5\xa1\xc4\x8du San Carlo v Neaplju. Ker oblastniki niso imeli pravega odnosa do skladatelja, jim je ta pred krstno predstavo zagrozil, da se bo skupaj s partituro zatekel na francosko fregato, zasidrano v pristani\xc5\xa1\xc4\x8du, so nemudoma spremenili odnos in bili pripravljeni usli\xc5\xa1ati njegove \xc5\xbeelje. Afere si pa\xc4\x8d niso upali privo\xc5\xa1\xc4\x8diti._NEWLINE_Opero so kmalu uprizorili na ve\xc4\x8d koncih sveta - Madrid, Lizbona (1851), Dunaj, Pariz, Istanbul (1852), Rio de Janeiro, Budimpe\xc5\xa1ta (1853), New York (1854), London (1858), Melbourne (1860) ..._NEWLINE_V Ljubljani so opero nazadnje uprizorili v okviru IV. Gosti\xc4\x8devih dnevov v koncertni izvedbi marca 2003. Najbolj znan odlomek iz opere je tenorska arija Rudolfa iz drugega dejanja "Quando le sere al placido".\n_START_SECTION_\nVsebina\n_START_PARAGRAPH_\nZgodba se dogaja na Tirolskem v prvi polovici 18. stoletja.\n_START_SECTION_\nPrvo dejanje\n_START_PARAGRAPH_\nVa\xc5\xa1\xc4\x8dani se zbirajo pred Millerjevo hi\xc5\xa1o, da bi vo\xc5\xa1\xc4\x8dili Luizi ob njenem rojstnem dnevu. Med navzo\xc4\x8dimi Luiza uzre ljubljenega Wernerja, s katerim se je pred kratkim zaro\xc4\x8dila. V vasi ga nih\xc4\x8de ne pozna, saj sta se z novim grofom v gradu naselila \xc5\xa1ele pred kratkim. Na poti v cerkev Millerja ustavi grajski oskrbnik Wurm, ki ga opomni, da mu je \xc5\xbee pred \xc4\x8dasom obljubljal Luizino roko. Miller mu sedaj odvrne, da h\xc4\x8der ljubi drugega. Wurm ga opozori, da je njen zaro\xc4\x8denec v resnici Rudolf, sin novega grofa Walterja._NEWLINE_Wurm takoj odide h grofu in mu izda skrivne na\xc4\x8drte njegovega sina. Walter je presene\xc4\x8den, saj je sinu za \xc5\xbeeno \xc5\xbee namenil vojvodinjo von Ostheim, zelo vplivno \xc5\xbeensko na dvoru. Rudolf se o\xc4\x8detovi \xc5\xbeelji upira. Vojvodinja po prihodu na Walterjev grad govori z Rudolfom, a ji ta prizna, da ljubi drugo. Sedaj tudi Luiza od o\xc4\x8deta izve za pravo zaro\xc4\x8den\xc4\x8devo ime in njegovo na\xc4\x8drtovano poroko z vojvodinjo. Luiza je obupana, vendar ji v pogovoru Rudolf s prisego potrdi ljubezen in prizna, da je res spremenil ime._NEWLINE_K Millerju se odpravi sam grof Walter. Prepri\xc4\x8duje ga, da je zveza med njegovim sinom in Luizo poni\xc5\xbeujo\xc4\x8da, Luizo celo ozmerja z vla\xc4\x8dugo. Miller ga zaradi teh besed napade, a ga Walterjeva stra\xc5\xbea takoj za tem aretira. Primejo pa tudi Luizo._NEWLINE_Rudolf po dogodku sedaj o\xc4\x8detu zagrozi, da bo izdal skrivnost, kako je pri\xc5\xa1el do grofovskega naslova in s tem na oblast._NEWLINE_Wurm je pomagal ubiti Walterjevega bratranca, med ljudmi pa sta raz\xc5\xa1irila vest, da so ga umorili roparji. Rudolf pa je za njun na\xc4\x8drt izvedel slu\xc4\x8dajno. Ker ni bil mrtev na mestu, mu je na smrtni postelji izdal imena morilcev._NEWLINE_Walter prebledi in takoj izpusti Millerja in Luizo.\n_START_SECTION_\nDrugo dejanje\n_START_PARAGRAPH_\nWurm Millerja v tajnosti ponovno aretira in zapre v je\xc4\x8do. Luizi svetohlinsko pove, kako lahko re\xc5\xa1i o\xc4\x8deta pred gotovo smrtjo. Napisati mora pismo, ki ji ga bo narekoval sam. V pismu tako zapi\xc5\xa1e, da Rudolfa nikoli ni ljubila, Wurmu pa predlaga, naj zbe\xc5\xbei z njo. Wurm sedaj poskrbi, da pismo pride v roke Rudolfu. Luiza pa mora tudi pod prisilo na grad k vojvodinji, kjer ji v pogovoru zaupa, da Rudolfa ne ljubi, pa\xc4\x8d pa ljubi oskrbnika Wurma._NEWLINE_Ko Rudolf prebere pismo, takoj Wurma kot tekmeca pozove na dvoboj. Strahopetni oskrbnik pa pred dvobojem namerno ustreli v zrak ter s tem prikli\xc4\x8de stra\xc5\xbearje. V zmedi sam zbe\xc5\xbei. Pride tudi Walter, ki sedaj s hinavskim obrazom sinu pove, da ne bo nasprotoval njegovi zvezi z Luizo. Rudolf mu obupan pove, da ga je Luiza prevarala. O\xc4\x8de mu svetuje takoj\xc5\xa1njo poroko z vojvodinjo.\n_START_SECTION_\nTretje dejanje\n_START_PARAGRAPH_\nMiller objame h\xc4\x8der, ko izve, da je \xc5\xbertvovala ljubezen za njegovo svobodo. Luiza mu izro\xc4\x8di pismo in ga prosi, naj ga nese k Rudolfu. O\xc4\x8de pretresen prebere pismo, v katerem Luiza prizna dragemu, da so ju lo\xc4\x8dili z la\xc5\xbemi. Poziva ga, naj ji sledi v smrt. O\xc4\x8de jo roti, naj si premisli. Zaradi so\xc4\x8dutja do o\xc4\x8deta pismo strga. Predlaga mu, naj zapustita rodni kraj in si v tujini zgradita novo \xc5\xbeivljenje._NEWLINE_Luiza ob zvokih orgel iz bli\xc5\xbenje cerkve moli, ko v hi\xc5\xa1o tiho vstopi Rudolf. Iz torbe vzame stekleni\xc4\x8dko s strupom, ki ga vlije v eno od skodelic na mizi. Luizo vpra\xc5\xa1a, \xc4\x8de je res sama napisala Wurmu pismo. Ko mu negotovo pritrdi, sam spije po\xc5\xbeirek zastrupljene pija\xc4\x8de in jo ponudi tudi Luizi. Sedaj ji pove, kaj sta izpila, in jo prosi, naj mu v teh zadnjih trenutkih pove resnico o ljubezni. Luiza, zdaj odvezana vseh tajnih priseg, razkrije Wurmovo umazano spletko. Ob Rudolfovem obupanem kriku krute prevare vstopi Miller. Umirajo\xc4\x8da Luiza se poslovi od ljubljenih Rudolfa in o\xc4\x8deta. V tem trenutku vstopita \xc5\xa1e grof Walter z oskrbikom Wurmom, ki i\xc5\xa1\xc4\x8de sina, da bi ga pospremil v cerkev na zaroko z vojvodinjo. Rudolf z zadnjimi mo\xc4\x8dmi izvle\xc4\x8de me\xc4\x8d in zabode Wurma, sam pa se zgrudi ob Luizinem truplu.'